Polis

Polis er en havneby der ligger i det vestlige Thabruatis. Som del af Menneskenes Rige er det byen med den største havn, og den primære lokation for både pirater og udenlandske købmænd at tage til for at sælge deres varer. Polis tilhørte originalt Orkerkongeriget indtil det blev overtaget af menneskerne efter Den Poliske Krig (401 – 405).

Byens Grundlæggelse
De første der logerede sig i det der ville blive Polis var en lille gruppe af menneskelige fiskere der i 278 besluttede at stedet ville være et godt sted at slå sig ned, da det omkringliggende kystområde var let tilgængeligt og fuldt af interessante fiskearter. I de næste år kom flere til, inklusiv orker, øgler og minotaurer. Racerne var ikke nødvendigvis enige om at dele området, hvilket førte til en del stridigheder, men det lykkedes dem for det meste at tolerere hinanden.

I 315 var området officielt blevet en by, beboet af mange racer. Mange af byens beboere var dog interesserede i at sælge deres fangster videre til andre byer og til de store riger. Det eneste sted der var let tilgængeligt i et tidsrum fiskene kunne holde sig i var dog Satyrskoven, og satyrerne var ikke ligefrem storforbrugere af fisk. Nogle kompetente fiskere og købmand fandt ud af at salte fiskene så de kunne holde sig længe nok til at blive fragtet til både Antropolis og Elverriget over land. Det var dog en farefuld rejse, og kostede for meget tid i forhold til hvor stort et udbytte det gav. Byens beboere havde dog hurtigt fundet frem til den rette løsning. Allerede i 292 havde de bygget en lille havn så folk kunne sejle ud med mindre både og fange fisk, men i 315 var det blevet udbygget til en stor flot havn, der rivaliserede de rigtige rigers havne. Byen begyndte derefter at sejle nordpå til Menneskenes Rige og sydpå til Antropolis for at sælge deres varer, og det gav stor vækst i byen, der hurtigt blev til en stor by kendt som Den Vestlige Havn.

Integrering i Orkerkongeriget
I 329 stod Orkerkongen Kreegore Häzbläzor (Kreegore Stormvind) i en dårlig position. Hans lands primære rivaler Menneskene havde overtaget fra deres hovedstad i det Nordvestlige Thabruatis helt ned over De To Tinder til den østlige by Vogt der lå på med Elverriget. Hvis orkerne skulle have en chance for at slå dem imod i fremtiden, ville de have brug for at udvide. Kreegore var dog ikke i tvivl om hvor han skulle udvide hen. Den Vestlige Havn lå nemlig tæt nok på Antropolis til naturligt at kunne integreres som en del af kongeriget, og var en perfekt taktisk position til en potentiel fremtidig krig med menneskene, da dens stærke havn betød at de let ville kunne invadere Menneskenes Riges hovedstad fra søs, mens et lignende angreb fra menneskene mod Antropolis ikke ville være muligt, da Den Vestlige Havn beskyttede den. En bataljon af orkere blev derfor sat ind i byen i sensommeren 329 og erklærede byen en del af deres kongerige baseret på dets lokation og dets orkerpopulation (der udgjorde cirka 30% af befolkningen).

Menneskekongen Hørløv ønskede ikke at orkerne udvidede (efter deres invasion kun 29 år før), og var derfor på vej til at gå i krig. Elverne frygtede dog at Menneskene blot ville bruge det som en undskyldning for selv at tage Den Vestlige Havn. Hørløv havde inden da grundlagt byen Vogt, som lå på højde med Elverriget, og havde også kontrol over De To Tinder. Hvis de fik Den Vestlige Havn ville Elverriget derfor stort set være omringet af menneskene, og da menneskene havde en lang større befolkning end både orkerne og elverne (da menneskene led færrest tab under Orkerinvasionen) anså Elverkongen menneskene for værene langt større trusler end orkerne. De havde dog heller ikke selv nogen interesse i at tage byen (deres politik var baseret på isolation), og de gjorde det derfor tydeligt at skulle det komme til krig, ville de støtte orkerne. Hørløv valgte derfor at lade være med at starte en konflikt, og orkerne kunne frit overtage byen.

Fortsat udvikling og navneændring
Efter at orkerne fik kontrollen begyndte de at bygge bygninger mere i stil med dem man så i Antropolis. Byen fortsatte dog med at have en divers population i forhold til racer, men ud over det begyndte det at minde om et mindre Antropolis. Kong Kreegore fik derfor dets navn ændret til Polis.

Menneskene der blev i Polis havde svært ved at finde arbejde, da de blev behandlet som mindreværdige af orkerne. Mange af dem var for stædige til at forlade deres hjem, men i mangel på arbejde havde de brug for andre måder at tjene penge. Mange var fiskere, da Polis trods alt var en fiskerby, og alt det krævede var deres egen båd. Dog oplevede mange at de blev stoppet af orkere der tog dele af deres fisk når de vendte tilbage. Menneskene, og andre mindre racer der kunne findes i byen såsom Minotaurer, begyndte derfor at holde sammen i større grupper på større skibe. Når de vendte tilbage kunne de derfor overmande orkerne.

Hen ad vejen blev de så fokuserede på at være gode til at kæmpe i stedet for at være gode til at fiske, at nogle grupper indså at de ville klare sig bedre hvis de begyndte at angribe andre skibe omkring dem. På den måde startede Polises piratkultur. I løbet af årene kom der flere og flere piratskibe i Polis. I starten angreb de blot orkerne i deres egen by, som ikke kunne stå imod da hele orkermilitæret var fokuseret andetsted. Hen ad vejen var der dog ikke nok skibe til at det kunne svare sig, og mange begyndte at sejle mod øer vestpå, for at finde nye steder og skibe at angribe. I denne periode blev piratskolen også skabt. Originalt var det blot navnet på et sted hvor folk der ønskede at blive medlemmer af et mandskab holdt til. Hen ad vejen begyndte det dog at blive en rigtig skole, hvor tidligere pirater der var blevet for gamle til at være noget værd på et skib lærte yngre mænd hvordan man er en pirat, for at øge deres muligheder for at blive rekrutteret.

Den Poliske Krig
I årene efter at orkerne havde overtaget Polis var de fortsat med at udvide deres rige. De havde blandt andet taget den nærved liggende skov, hele området syd for Antropolis samt området mellem Antropolis og Polis. Det havde dog også ført til at de havde jaget både øglerne der boede langs Gricerfloden og Rockus-klanen der holdt til på Kentaurheden væk fra deres hjem.

Menneskenes konge Kong Følfod I frygtede konsekvenserne hvis orkerne blev for stærke. Han valgte derfor at den bedste måde at stoppe dem var at tage Polis fra dem. I 401 erklærede han derfor krig mod Kong Zhagil IV om ejerskabet på Polis, med det argument at de originale grundlæggere af byen var mennesker. Orkerne forventede elvernes støtte efter den sidste konflikt omkring Polis, men denne gang holdte elverne sig fuldkommen udenfor. Orkerne stod dog stadig stærkt da Polises stærke havn var næsten umulig at angribe fra havet, og orkernes store hær kunne let forsvare dem over land. Samtidig kunne menneskene ikke angribe Antropolis da de enten ville skulle forbi Polis, igennem Skyggeskoven eller en kæmpe omvej. Orkerne sørgede også for at brænde alle skibe tilhørende mennesker i Polis så de ikke kunne blive forrådt, og lagde derefter en mur af skibe til at stoppe menneskene fra at sejle forbi.

Der gik 3 år med krig. Det meste af den foregik på land, hvor de to hære kom i store slag. Et år inde i krigen så det ud til at orkerne ville vinde. De var i overtal, og menneskene havde ikke været i stand til at få skibe forbi Polis. Hvis menneskene skulle vinde ville de få brug for flere tropper. Da fik generalen Matheus “Stålfinger” Himmelwald dog en idé. De mange kentaurer og øgler der var blevet jaget væk af orkerne havde været tvunget til at immigrere til andre riger, og af alle andre end menneskene var de hen ad vejen blevet sendt bort. Hvis menneskene lovede dem permanent ophold i Polis ville de uden tvivl støtte dem i krigen. Og han havde ret. Med deres nye, stærkere hær vendte de krigen til deres fordel.

I foråret 405 havde menneskene derfor fået slået orkerne tilbage til Antropolis, og gjorde sig parat til angribe de sidste få orkere tilbage i Polis og overtage byen én gang for alle. Zhagil begyndte at gå i panik, og beordrede derfor at skibene fra Polis skulle angribe Menneskenes Rige. Hvad han ikke indså var dog at det åbnede Polis til et angreb fra de pirater der ikke havde været i Polis da krigen startede, og derfor blot havde ligget i vente på at kunne angribe Polis og derved hjælpe menneskene overtage den. 6 skibe angreb derfor Polis, hvilket gav menneskene den perfekte mulighed for deres sidste angreb, og kort efter var Polis deres. Zhagil, der frygtede at menneskene ville fortsætte deres angreb og tage mere at orkernes rige, opgav med det samme Polis og tilbød fred, hvilket menneskene accepterede. Efter 4 år var krigen derfor slut.

Som følge af krigen mistede Zhagil kort efter sin magt. Andre orker i hans rige så ham som svag, og startede et kup, hvilket førte til at Kong Uzhurphur I fik magten i Antropolis, mens Zhagil fik hugget hovedet af. Menneskens Konge Følfod I var blevet såret i det sidste slag mod orkerne inden det endelige angreb på Polis, og det sår var sidenhen blev inficeret. I krigens sidste dage havde han derfor ligget i en febertilstand, og han døde kun få dage efter at krigen var slut. Om han i sidste ende vidste at han havde vundet krigen vides ikke med sikkerhed, da det i sidste ende var hans søn Følfod II der sluttede fred. Krigen endte derfor med at koste begge kongers liv.

Efter krigen blev Matheus Himmelwald gjort til hertug af området, og Himmelwald familien har styret byen siden da.

Polis Sidenhen
Som tak for deres hjælp i krigen fik piraterne lov til at forblive i Polis, så længe de lovede ikke at begå deres pirateri inden for Menneskenes Riges grænser.

Polis fortsatte med at være en nogenlunde divers by. Følfod II brød dog sin fars løfte til øglerne og kentaurerne da de ghettoer de skabte var problematiske for byens omdømme, og han flyttede derfor øglerne til byen Vogt, mens kentaurerne fuldstændig forlod byen, og slog sig til den anden kentaur-klan, Bravan klanen. Det førte senere til en mindre konflikt mellem kentaurerne på den ene side, og orkerne og menneskene på den anden. Omkring samme tid var goblinerne, der i forvejen boede i området omkring Polis, begyndt at gøre deres krav på byen, og jagtede folk ud fra deres huse, for at overtage dem (og tage alt af værdi). De blev dog ligeledes jaget bort af menneskene, ledet af Prins Tusindfryd, og var tvunget til at forlade deres lejre for at flygte til De To Tinder. For nylig er både øgler og kentaurer blevet accepteret i byen, og man kan finde stort set alle racer der, omend omkring 80% stadig er mennesker.

Polis er i dag relativt selvstændig. På trods af dens status som del af Menneskernes Rige træffer byens hertug mange af beslutningerne, og ikke alle føler et særligt stærkt bånd til hovedstaden. Under Slaget om Nyverden var Polis derfor ikke involveret, da de ikke var enige med Den Ukendte Konge, men heller ikke ønskede at begå oprør. De ikke-menneskelige racer der boede i byen under krigen følte sig dog rimeligt sikre, og de formåede at holde sig fuldkommen uden for konflikten.